正樂府十篇 路臣恨
作者：皮日休
朝代：唐

paragraphs: 路臣何方來，去馬真如龍。
行驕不動塵，滿轡金瓏璁。
有人自天來，將避荆棘叢。
獰呼不覺止，推下蒼黃中。
十夫掣鞭策，御之如驚鴻。
日行六七郵，瞥若鷹無蹤。
路臣慎勿愬，愬則刑爾躬。
軍期方似雨，天命正如風。
七雄戰爭時，賓旅猶自通。
如何太平世，動步却途窮。